Document ID: 32009D0970

SKLEP KOMISIJE
z dne 10. decembra 2009
o spremembi Dodatka 2A Priloge k Sklepu 2007/65/ES v zvezi z dostopom osebja iz pogodbenih podjetij v stavbe Komisije
(2009/970/EU)
EVROPSKA KOMISIJA JE -
ob upoštevanju Pogodbe o Evropski uniji in Pogodbe o delovanju Evropske unije ter zlasti člena 249(1) Pogodbe,
ob upoštevanju Pogodbe o ustanovitvi Evropske skupnosti za atomsko energijo in zlasti člena 131 Pogodbe,
ob upoštevanju naslednjega:
(1)
Namen Sporočila Komisije o novem sistemu dostopa in varovanja v stavbah Komisije (dokument C(2007) 797) je povečati raven varnosti oseb, podatkov in zgradb ter drugih sredstev.
(2)
Zato je bil oblikovan projekt globalne varnosti (Projet de Sécurisation Globale), v katerem je določeno, da se v vse zgradbe Komisije namestijo avtomatični sistemi nadzora dostopa, ki temeljijo na sodobnih in učinkovitih tehnologijah nadzora dostopa.
(3)
Eden od ključnih elementov tega projekta je racionalizirati in zmanjšati veliko število obstoječih modelov izkaznic za zaposlene ter poenostaviti postopke izdajanja različnih kategorij izkaznic za zaposlene na Komisiji ter dovolilnic, ki različnim kategorijam zaposlenih in obiskovalcem omogočajo dostop v zgradbe Komisije.
(4)
Da bi bilo mogoče dokončati prvo fazo izvedbe novega sistema izdajanja izkaznic za zaposlene, zlasti za osebje pogodbenikov, je treba v Sklep Komisije 2007/65/ES z dne 15. decembra 2006 o vzpostavitvi standardnih varnostnih ukrepov in alarmnih stopenj Komisije in spremembi njenega poslovnika o operativnih postopkih za upravljanje kriznih razmer (1) uvesti nekatere izključno administrativne in tehnične spremembe -
SKLENILA:
Člen 1
Točka 4.2(b) Dodatka 2A Priloge k Sklepu 2007/65/ES se nadomesti z naslednjim besedilom:
„(b)
Dovolilnice za dostop se izdajo vsemu drugemu osebju, ki potrebuje dostop do zgradb Komisije za izpolnitev pogodbenih obveznosti s službami Komisije. Dovolilnice za osebje s pogodbami za določen čas ne smejo veljati dlje kot pogodba, razen če to odobri Direktorat Komisije za varnost.
Dovolilnice za dostop se prav tako izdajo osebju pogodbenega podjetja, ki potrebuje dostop do zgradb Komisije za izpolnitev svojih pogodbenih obveznosti. Te dovolilnice za dostop, ki se izdajo osebju pogodbenikov, veljajo do konca pogodbe s Komisijo, pod pogojem da ima zadevna oseba identifikacijski dokument, veljaven do konca pogodbe. Če identifikacijski dokument ni veljaven do konca pogodbe, se dovolilnica izda do datuma prenehanja veljavnosti identifikacijskega dokumenta.
Kadar želi član Evropskega parlamenta vstopiti v zgradbo Komisije, lahko to stori s predložitvijo svoje dovolilnice za dostop, ki jo je izdal Evropski parlament, varnostniku na dolžnosti, ne da bi moral obenem opraviti še dodatne varnostne preglede, ki so potrebni za zunanje obiskovalce.“
Člen 2
Ta sklep začne veljati z dnem sprejetja.
Objavljen je v Uradnem listu Evropske unije.
V Bruslju, 10. decembra 2009

Labels: 10
4
15
5